Jeruzalem 9. januára (TASR) - V dôsledku silného sneženia bolo dnes večer v židovskom štáte v obidvoch smeroch potrebné uzavrieť pre dopravu diaľnicu spájajúcu Jeruzalem s Tel Avivom. Podľa hovorcu izraelskej polície bude možné dôležitú cestnú komunikáciu opätovne otvoriť pre dopravu až po niekoľkých hodinách.
Dopravu bolo treba výrazne obmedziť aj v samotnom Jeruzaleme, kde teplota vo večerných hodinách klesla na mínus jeden stupeň Celzia. Buldozéry mestskej správy tam pokračujú v intenzívnom odpratávaní snehu z najfrekventovanejších dopravných tepien.
Podľa izraelských meteorológov bolo na severe židovského štátu dnešné sneženie najintenzívnejšie za posledných desať rokov.